इस घटना ने समाज का असली चेहरा उजागर कर दिया है। घटना होने के बाद उन लड़कों को जमकर कोसने वाले बहुत से लोग हैं परंतु उस समय भीड़ में से कोई एक भी सामने नहीं आया। क्या भीड़ उन बीस लड़कों का मुक़ाबला नहीं कर सकती थी? आज तरह-तरह की बातें की जा रही हैं। कोई उन लड़कों को दरिंदा कह रहा है और कोई लड़की पर उंगली उठा रहा है, पर सोचने वाली बात यह है कि क्या यह लोग हमारे समाज का हिस्सा नहीं हैं? क्या कोई बेटा परिवार के संस्कारों से बाहर जा सकता है? क्या वे तमाशबीन उन दरिंदों से कम दोषी हैं? भीड़ के सामने उस लड़की को बेज़्ज़त करना ही तो उन लड़कों का लक्ष्य था। भीड़ ने उनके इस लक्ष्य में उनका साथ दिया। इस घटना के लिए केवल वे संस्कारहीन लड़के नहीं, बल्कि वे सभी लोग जिम्मेदार हैं जो चुपचाप सब देखते रहे। इस घटना पर गृहमंत्री पी चिदम्बरम द्वारा जताई गयी नाराज़गी ही काफी नहीं है, उन्हें सीधे हस्तक्षेप कर घटना के आरोपियों के विरुद्ध कड़ी कारवाई भी करानी चाहिए, साथ ही गृहमंत्रालय को गंभीरता से ऐसे प्रबंध भी करने चाहिए जिससे भविष्य में ऐसी घटना की पुनरावृति न हो।